Rennes er Bretagnes charmerende hovedby i det vestlige Frankrig og en by fyldt med historie og kultur. På listen over de bedste seværdigheder i Rennes finder du den historiske bymidte, hvor flere af bygningerne dateres tilbage til middelalderen. Her er et væld af caféer og restauranter. Midt i bymidten finder du også Parc du Thabor, som er en af Frankrigs skønneste parker, der nok er smukkest om foråret og sommeren, men et besøg værd hele året. I rosenhaven finder du mere end 2.000 forskellige sorter. Tæt på parken ligger Parlement de Bretagne, der tidligere var hovedsæde for den administrative og juridiske myndighed i Bretagne, inden de formelt blev indlemmet i den franske stat i 1790. Et par gader syd for Parlement de Bretagne ligger Musée des Beaux-Arts, der er et elegant kunstmuseum fra 1700-tallet, hvor du finder værker af blandt andre Picasso og Peter Paul Rubens, men også keltiske håndværk fra de tidlige indbyggere i Bretagne. Gastronomisk er Rennes et fantastisk område, og hvor Michelin-kokken Virginie Giboire har åbnet Racines. Det betyder ’rødder’ på fransk, og her hylder hun hjembyen Rennes. Du finder Racines på 12 rue de l’Arsenal. Bretagne er ikke et vinområde. Til gengæld finder du mange små bryggerier, og det nu Carlsberg-ejede Kronenbourg stammer fra Rennes. Prøv for eksempel AMROK på Rue de Brest. Her udbydes mere end 200 forskellige øl.